СЫБАЙЛАС ЖЕМҚОРЛЫҚ ТӘУЕКЕЛДЕРІНЕ ІШКІ ТАЛДАУ ҚОРЫТЫНДЫСЫ БОЙЫНША ТАЛДАМАЛЫҚ АНЫҚТАМА

«Ұлытау облысының ветеринария басқармасы» мемлекеттік мекемесінде жүргізілген сыбайлас жемқорлық тәуекелдеріне ішкі талдау нәтижелері басқарма қызметінің негізгі бағыттарында бірқатар жүйелі тәуекелдердің сақталатынын көрсетті. Ішкі талдау Қазақстан Республикасының «Сыбайлас жемқорлыққа қарсы іс-қимыл туралы» Заңының талаптарына және Сыбайлас жемқорлық тәуекелдеріне ішкі талдау жүргізудің үлгілік қағидаларына сәйкес жүргізілген.
Талдаумен басқарманың 2025 жылғы 01 сәуір мен 2026 жылғы 01 сәуір аралығындағы қызмет кезеңі қамтылып, нормативтік-құқықтық актілер, ұйымдастырушылық-басқарушылық қызмет, мемлекеттік сатып алу, мемлекеттік қызмет көрсету, лицензиялау және ветеринариялық бақылау бағыттары зерделенді.
Жалпы талдау қорытындысы бойынша басқармада сыбайлас жемқорлықтың алдын алу бағытында ұйымдастырушылық жұмыстар жүргізіліп отырғаны байқалады. Сонымен қатар, талдау нәтижелері жекелеген процестерде құқықтық олқылықтар мен әкімшілік рәсімдердің жеткілікті деңгейде автоматтандырылмауына байланысты сыбайлас жемқорлық тәуекелдерінің сақталатынын көрсетті.
Нормативтік-құқықтық актілердегі тәуекелдер
Талдау барысында басқарма қызметін реттейтін Қазақстан Республикасының «Ветеринария туралы», «Мемлекеттік сатып алу туралы», «Мемлекеттік қызмет туралы», «Сыбайлас жемқорлыққа қарсы іс-қимыл туралы» заңдары мен өзге де нормативтік құқықтық актілері қаралды. Сонымен қатар басқарма туралы ереже мен қызметкерлердің лауазымдық нұсқаулықтарына құқықтық талдау жүргізілді.
Талдау нәтижесінде ішкі құжаттарда тікелей дискрециялық өкілеттіктер анықталмағанымен, жекелеген салалық нормативтік құқықтық актілерде нақты бизнес-процестердің жеткіліксіз регламенттелуі тәуекелдердің туындауына негіз болатыны анықталды.
Атап айтқанда, ветеринариялық анықтамаларды беру тәртібінде қызмет көрсету рәсімдерінің кезең-кезеңімен нақты бекітілмеуі, қызмет алушы мен ветеринариялық маман арасындағы тікелей байланысқа жол берілуі тәуекел факторы ретінде бағаланды. Бұл қызмет көрсету кезінде бейресми шешім қабылдау, артықшылық беру немесе заңсыз сыйақы алу қаупін күшейтеді.
Мемлекеттік сатып алу саласындағы тәуекелдер
Талдау нәтижесінде мемлекеттік сатып алудың басым бөлігі электрондық форматта жүргізілетіні және мемлекеттік сатып алу веб-порталы арқылы ашықтық қамтамасыз етілетіні көрсетілген.
Сонымен қатар, бір көзден тікелей шарт жасау арқылы сатып алу тәсілі тәуекелдердің негізгі көзі ретінде айқындалды. Бір көзден сатып алу көлемі:
2025 жылы – 14 сатып алу, жалпы сомасы 1 225 010 000 теңге;
2026 жылы – 7 сатып алу, жалпы сомасы 1 138 168 300 теңге.
Бұл көрсеткіштер мемлекеттік сатып алуда бәсекелестіктің төмендеуіне, жеткізушілермен алдын ала келісу тәуекеліне және бюджет қаражатын тиімсіз пайдалану қаупіне алып келуі мүмкін.
Аталған шара:
баға тұрақтылығын қамтамасыз етуге;
сатып алу рәсімдерінің ашықтығын арттыруға;
сыбайлас жемқорлық тәуекелдерін төмендетуге;
ветеринариялық препараттарды уақытылы жеткізуге мүмкіндік береді.
Мемлекеттік қызмет көрсету саласындағы тәуекелдер.
Ветеринариялық анықтамаларды беру барысында қызмет көрсетуші мен қызмет алушы арасында тікелей байланыс сақталған. Қазіргі таңда қызмет толық автоматтандырылмаған және бизнес-процестердің нақты алгоритмі нормативтік деңгейде жеткілікті бекітілмеген.
Бұл келесі тәуекелдерге алып келеді:
қызмет көрсету мерзімдерін жасанды созу;
негізсіз бас тарту;
қызметті жеделдету үшін заңсыз сыйақы алу;
құжаттарды формалды қарау;
адами фактордың жоғары болуы.
Осыған байланысты мемлекеттік қызметтерді толық цифрландыру, автоматты бақылау жүйелерін енгізу және барлық рәсімдерді электрондық форматқа көшіру қажеттілігі туындайды.
Лицензиялау жүйесіндегі тәуекелдер
Лицензия беру саласында көрсетілетін қызметті алушылардың бірнеше мемлекеттік органға жүгіну қажеттілігі әкімшілік кедергілердің жоғары екенін көрсетті.
Қолданыстағы жүйеде:
рәсімдердің күрделілігі;
құжаттардың көпсатылы қаралуы;
шешім қабылдау мерзімдерінің ұзақтығы;
ведомствоаралық келісу рәсімдерінің көп болуы сыбайлас жемқорлық тәуекелдерін арттырады.
Осыған байланысты «бір өтініш» қағидаты негізінде лицензиялау рәсімдерін оңтайландыру, ведомствоаралық интеграцияны күшейту және бақылау функцияларын автоматтандыру ұсынылады.

Қорытынды

Жалпы алғанда, жүргізілген ішкі талдау басқарма қызметінде сыбайлас жемқорлықтың алдын алу бағытында белгілі бір шаралар қабылданғанын көрсетті. Сонымен қатар, мемлекеттік сатып алу, мемлекеттік қызмет көрсету, лицензиялау және субсидиялау салаларында тәуекелдердің сақталуы ұйымдастырушылық бақылауды күшейту қажеттігін айқындайды.
Сыбайлас жемқорлық тәуекелдерін төмендету мақсатында:
мемлекеттік қызметтерді толық цифрландыру;
бір көзден сатып алу үлесін қысқарту;
сатып алу рәсімдеріне тұрақты мониторинг жүргізу;
лицензиялау және субсидиялау рәсімдерін оңтайландыру;
адами факторды азайту;
ішкі бақылау және комплаенс тетіктерін күшейту қажет деп есептеледі.
Жоғарыда аталған шараларды іске асыру басқарма қызметінің ашықтығын арттыруға, бюджет қаражатының тиімді жұмсалуын қамтамасыз етуге және сыбайлас жемқорлық тәуекелдерін төмендетуге мүмкіндік береді.
